Uznesenie Európskeho parlamentu o ďalších krokoch v období reflexie a analýza budúcnosti Európy



Úradný vestník 300 E , 09/12/2006 S. 0267 - 0269



P6_TA(2006)0263 Ďalšie kroky v období reflexie a analýza budúcnosti Európy (Európska rada 15. - 16. júna 2006) Uznesenie Európskeho parlamentu o ďalších krokoch v období reflexie a analýza budúcnosti Európy Európsky parlament, - so zreteľom na Zmluvu o Ústave pre Európu, - so zreteľom na svoje uznesenie z 12. januára 2005 o Zmluve o Ústave pre Európu [1], - so zreteľom na vyhlásenie hláv štátov a predsedov vlád z 18. júna 2005 o ratifikácii Zmluvy o Ústave pre Európu na záver zasadania Európskej rady 16. a 17. júna 2005, - so zreteľom na závery Európskej rady z 15. a 16. decembra 2005, - so zreteľom na svoje uznesenie z 19. januára 2006 o období reflexie: štruktúra, témy a rámec hodnotenia diskusie o Európskej únii [2], - so zreteľom na článok 108 ods. 5 rokovacieho poriadku, A. keďže sa v niektorých členských štátoch začala skutočná diskusia o budúcnosti Európskej únie za účasti politických činiteľov a občanov, ale keďže sa zatiaľ nezačala riadna diskusia v celej Únii, najmä vo všetkých tých členských štátoch, ktoré ešte neratifikovali Zmluvu o Ústave pre Európu, B. keďže inštitúcie Európskej únie prispievajú k tejto diskusii tým, že na svojich pracoviskách, ako aj na vybraných miestach v členských štátoch organizujú verejné diskusné fóra vrátane on-line fór, ale keďže súčasný plán D pre demokraciu, dialóg a diskusiu zatiaľ neoslovil širokú verejnosť v Únii, C. keďže 8. a 9. mája 2006 otvorilo spoločné stretnutie poslancov Európskeho parlamentu a národných parlamentov členských štátov Únie medziparlamentný rozmer tejto diskusie, D. keďže je veľmi potrebné, aby táto diskusia oslovila občanov vo všetkých členských štátoch a predovšetkým v tých, ktoré ešte neratifikovali Zmluvu o Ústave pre Európu a ktoré majú v úmysle usporiadať referendum pred jej ratifikáciou, E. keďže 9. mája 2006 estónsky parlament schválil Zmluvu o Ústave pre Európu a keďže sa v krátkom čase očakáva podobný vývoj vo Fínsku, F. keďže by to znamenalo, že Zmluvu o Ústave pre Európu už ratifikovalo 16 krajín, pričom dve krajiny ju nemôžu ratifikovať v dôsledku zamietavého výsledku referenda a ďalšie váhajú so začatím alebo pokračovaním ratifikačného procesu, výsledkom čoho je oslabenie tohto procesu vo väčšine zostávajúcich členských štátov, 1. potvrdzuje svoj záväzok čím skôr dosiahnuť nové ústavné usporiadanie Európskej únie a svoju podporu Zmluve o Ústave pre Európu; 2. varuje pred pokusmi spochybniť celkový kompromis dosiahnutý v rámci Zmluvy o Ústave pre Európu, pretože by to vážne spochybnilo európsky politický projekt a spôsobilo riziko oslabenia a rozdelenia EÚ; preto potvrdzuje svoj odmietavý postoj k postupnému uplatňovaniu častí dohody o súbore ústavných noriem, ako aj k okamžitému vytvoreniu vnútorných skupín určitých členských štátov, ako možnosti obísť ústavodarný proces pre EÚ ako celok; 3. podporuje na druhej strane tie demokratické úpravy inštitucionálnych postupov, o ktorých sa dá dohodnúť za podmienok existujúcich zmlúv, napr. zlepšenie transparentnosti v Rade ministrov, reforma dohody o rokovaniach vo výbore, použitie postupu "passerelle" pri hlasovaní kvalifikovanou väčšinou a spolurozhodovaní v oblasti spravodlivosti a vnútorných vecí, zlepšenie kontroly národnými parlamentmi a zavedenie určitej formy občianskej iniciatívy; 4. vyzýva Európsku radu, aby prešla od obdobia reflexie k obdobiu analýzy, trvajúcemu do polovice roka 2007, s cieľom najneskôr v druhej polovici roka 2007 dospieť k jasnému návrhu ďalšieho postupu v prípade Zmluvy o Ústave pre Európu; 5. vyzýva Európsku radu, aby sa usilovala o dosiahnutie jasného záväzku zo strany všetkých členských štátov, pokiaľ ide o spôsoby a prostriedky, ktorými navrhuje vytvoriť a viesť v celej EÚ otvorenú a štruktúrovanú verejnú diskusiu zameranú na kľúčové otázky týkajúce sa budúcnosti Európy počas predĺženého obdobia reflexie; 6. žiada Komisiu, aby prispôsobila svoj plán D druhej fáze obdobia reflexie a poskytla dostatočné finančné prostriedky na realizáciu plánovaných činností; 7. žiada Európsku radu, aby vyzvala členské štáty, ktoré ešte neukončili ratifikačný proces, aby do skončenia obdobia reflexie vypracovali spoľahlivé scenáre ďalšieho postupu v tejto otázke; 8. navrhuje, aby Európska rada vypracovala primeraný rámec, ktorý umožní hneď, ako to dovolí program politickej práce, uskutočniť konkrétny dialóg so zástupcami tých krajín, v ktorých bol výsledok referenda o Zmluve o Ústave pre Európu zamietavý, s cieľom posúdiť, či a za akých podmienok by dokázali obnoviť ratifikačný proces; 9. vyzýva Komisiu, aby podporila tento prístup a predstavila Európskej rade plán na jeho uskutočnenie, a to najlepším možným spôsobom; 10. upriamuje pozornosť Komisie na skutočnosť, že ústavný poriadok je nevyhnutným predpokladom toho, aby sa Charta základných práv Európskej únie stala právne záväznou, aby sa vybudovala európska demokracia a aby Únia bola akcieschopnejšou a sociálnejšou; 11. vyzýva Komisiu, aby vypracovala štúdiu o nákladoch, ktoré vznikli v dôsledku toho, že Zmluva o Ústave pre Európu nenadobudne účinnosť 1. novembra 2006, ako sa pôvodne očakávalo; 12. vyvodzuje z diskusií s poslancami národných parlamentov členských štátov Únie, ktoré sa uskutočnili 8. a 9. mája 2006 v Bruseli tieto závery: a) bola potvrdená potreba pokračovať v ústavnom procese v Európskej únii, ktorý sa pevne opiera o pojmy mier a solidarita a iné spoločné hodnoty; b) je zrejmé, že členské štáty Únie sa nedokážu samy vyrovnať s hlavnými politickými výzvami, ktorým Európa čelí; c) vo všeobecnosti sa uznáva, že Zmluva o Ústave pre Európu by poskytla Európskej únii vhodný rámec na vyriešenie týchto úloh; d) bude potrebné vykonať dôkladnejšiu analýzu, ktorá by umožnila vypracovať návrhy v roku 2007, čo by malo viesť k riešeniu ešte pre budúcimi európskymi voľbami; e) je dôležité viesť medziparlamentný dialóg o ústavnom procese, v rámci ktorého sú Európsky parlament a parlamenty členských štátov partnermi, a naďalej v ňom pokračovať; víta oznámenie predsedu fínskeho parlamentu, že druhé parlamentné fórum sa uskutoční v decembri 2006; f) poukazuje v tejto súvislosti na svoje vlastné návrhy, aby sa diskusie v rámci parlamentných fór organizovali spôsobom, ktorý by umožnil intenzívnu a živú výmenu názorov s cieľom dosiahnuť všeobecnú dohodu o ústredných otázkach týkajúcich sa budúcnosti Európy a ďalšieho postupu; 13. opätovne potvrdzuje svoj cieľ pripraviť potrebné ústavné usporiadanie v čase, keď budú občania Únie v roku 2009 vyzvaní, aby sa zúčastnili na európskych voľbách; 14. poveruje svojho predsedu, aby toto uznesenie postúpil Rade, Komisii a vládam a parlamentom členských štátov. [1] Ú. v. EÚ C 247 E, 6.10.2005, s. 88. [2] 2 Prijaté texty, P6_TA(2006)0027. --------------------------------------------------